ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Οκτωβρίου 2010 για τροποποίηση της απόφασης 2010/89/ΕΕ όσον αφορά τον κατάλογο ορισμένων εγκαταστάσεων κρέατος, προϊόντων αλιείας και προϊόντων αυγών και ψυκτικών αποθηκών στη Ρουμανία, που υπόκεινται σε μεταβατικά μέτρα σχετικά με την εφαρμογή ορισμένων διαρθρωτικών απαιτήσεων [κοινοποιηθείσα υπό τον αριθμό Ε(2010) 7269] (Κείμενο που παρουσιάζει ενδιαφέρον για τον ΕΟΧ) (2010/651/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 12 δεύτερο εδάφιο, τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), και ιδίως το άρθρο 9 δεύτερο εδάφιο, Εκτιμώντας τα ακόλουθα: (1) Η απόφαση 2010/89/EE της Επιτροπής (3) θεσπίζει μεταβατικά μέτρα σχετικά με την εφαρμογή ορισμένων διαρθρωτικών απαιτήσεων που καθορίζονται στο παράρτημα ΙΙ του κανονισμού (ΕΚ) αριθ. 852/2004 και στο παράρτημα ΙΙΙ του κανονισμού (ΕΚ) αριθ. 853/2004 σε εγκαταστάσεις κρέατος, προϊόντων αυγών και προϊόντων αλιείας και σε ψυκτικές αποθήκες στη Ρουμανία, που απαριθμούνται στα παραρτήματα Ι έως IV της εν λόγω απόφασης. Εφόσον οι εν λόγω εγκαταστάσεις καλύπτονται από μεταβατικά μέτρα, τα προϊόντα που προέρχονται από αυτές διατίθενται μόνον στην εγχώρια αγορά ή χρησιμοποιούνται για περαιτέρω μεταποίηση σε ρουμανικές εγκαταστάσεις που καλύπτονται από τα ίδια μέτρα. (2) Τον Ιούλιο του 2010 οι ρουμανικές αρχές πληροφόρησαν επίσημα την Επιτροπή, ότι, από την έναρξη ισχύος της απόφασης 2010/89/ΕΕ της Επιτροπής, εννέα εγκαταστάσεις κρέατος εγκρίθηκαν για το εμπόριο εντός της Ένωσης και τέσσερις έκλεισαν· μια εγκατάσταση προϊόντων αλιείας εγκρίθηκε για το εμπόριο εντός της Ένωσης· μία εγκατάσταση προϊόντων αυγών εγκρίθηκε για το εμπόριο εντός της Ένωσης και δύο ψυκτικές εγκαταστάσεις έκλεισαν. (3) Λαμβάνοντας υπόψη τις τρέχουσες διαρθρωτικές βελτιώσεις, είναι σκόπιμο να τροποποιηθούν αναλόγως οι κατάλογοι εγκαταστάσεων που περιλαμβάνονται στα παραρτήματα Ι έως IV της απόφασης 2010/89/ΕΕ. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι κατάλογοι εγκαταστάσεων κρέατος, προϊόντων αυγών και προϊόντων αλιείας και ψυκτικών αποθηκών στη Ρουμανία που περιλαμβάνονται στα παραρτήματα Ι έως IV της απόφασης 2010/89/ΕΕ («οι εγκαταστάσεις») αντικαθίστανται από τους καταλόγους εγκαταστάσεων των παραρτημάτων Ι έως IV της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 26 Οκτωβρίου 2010.

[Source: multi_eurlex | Tokens: 2512]